**மயில்** என்பது ஒரு பறவை இனமாகும். இது இந்தியாவிலிருந்து பல நாடுகளுக்கு அறிமுகப்படுத்தப்பட்டுள்ளது. இந்தப் பேரினத்தில் மூன்று மயில் இனங்கள் உள்ளன. தெற்காசியாவில் தென்படும் இந்திய மயில் மற்றும் பச்சை மயில் மற்றும் ஆப்பிரிக்காவில் தென்படும் காங்கோ மயில் ஆகியனவாகும்.

மயில்கள் பால் ஈருருமை கொண்டிருக்கின்றன. ஆண் மயில்கள் வண்ணமயமான கண் போன்ற புள்ளிகள் கொண்ட இறக்கைகளாலான பெரிய தோகைகளை கொண்டிருக்கின்றன. பெண் மயில்களை கவர முற்படும்போது இந்த தோகைகளை உயர்த்தி ஒரு பெரிய விசிறி போல காட்டுகின்றன. மயிலின் விரிவான தொகையின் செயல்பாடு பற்றி அறிஞர்களிடையே வேறுபட்ட கருத்துக்கள் நிலவுகின்றது. 19 ஆம் நூற்றாண்டில், சார்லஸ் டார்வின், இது ஒரு புரியாத புதிர் என்றும், சாதாரணமான இயற்கைத் தேர்வு மூலம் விளக்குவது கடினம் என்றும் குறிப்பிட்டார். பெண் மயில்கள் பெரிய தோகைகளை கொண்டிருப்பதில்லை. அவை பெரும்பாலும் மந்தமான நிற இறகுகளைக் கொண்டிருக்கின்றன.

மயில்கள் பெரிய தோகைகளைக் கொண்டிருந்தாலும் பறக்கும் திறன் கொண்டவை. இந்திய மயில்கள் திறந்த காடுகளில் அல்லது பயிரிடப்பட்ட வயல்வெளிகளில் வாழ்கிறது, அங்கு இவை பழங்கள், தானியங்கள் போன்றவற்றை உண்கின்றன. இவை பாம்புகள், பல்லிகள் மற்றும் சிறிய கொறித்துண்ணிகளை வேட்டையாடுகின்றன. மயில்களின் அகவல் இவற்றைக் கண்டறிவதை எளிதாக்குகின்றன. இந்த அகவல் சத்தமானாது வனப் பகுதிகளில் புலி போன்ற வேட்டையாடும் விலங்குகள் இருப்பதை மற்ற விலங்குகளுக்கு எச்சரிக்கை செய்வதற்காக பயன்படுகின்றன.

இந்த பறவை இந்து மற்றும் கிரேக்க புராணங்களில் பரவலாக காணப்படுகின்றது. பன்னாட்டு இயற்கைப் பாதுகாப்புச் சங்கத்தினால் உருவாக்கப்படும் செம்பட்டியலின் குறிப்பின்படி, காங்கோ மயில் இனமானது அழிவாய்ப்பு இனமாகவும், பச்சை மயில் அருகிய இனமாகவும், இந்திய மயில் தீவாய்ப்புக் கவலை குறைந்த இனமாகவும் அறிவிக்கப்பட்டுள்ளது..

மயிலின் வகைகள்
--------------

### இந்திய மயில்

இந்திய ஆண்மயில்
முதன்மைக் கட்டுரை: இந்திய மயில்
இந்திய மயில் (*பாவோ கிரிசுடேடசு - Pavo cristatus*) இந்திய துணைக்கண்டத்தை பூர்வீகமாகக் கொண்ட பறவையினமாகும். இவை இந்தியாவிலும், இலங்கையிலும் அதிகமாக இருக்கின்றன. ஆயினும் உலகின் வேறு பல நாடுகளிலும் இவை அறிமுகப்படுத்தப்பட்டு இருக்கின்றன.

இவற்றில் ஆண் மயில்கள் தலை, கழுத்து மற்றும் நெஞ்சுப் பகுதிகளில் பிரகாசமான நீல நிறத்தைக் கொண்டிருப்பதுடன், வால்ப் பகுதியில் நீலமும், பச்சையும் கலந்த மிக நீண்ட சிறகுகளையும், கண் போன்ற அமைப்புக்களையும் கொண்ட தோகையையும் கொண்டிருக்கும். பெண் மயில்கள் பெரிய தோகைகளை கொண்டிருப்பதில்லை. அவை பெரும்பாலும் வெள்ளை நிற முகம், பச்சை நிற கீழ் கழுத்து, மற்றும் மந்தமான பழுப்பு அல்லது சாம்பல் நிற இறகுகளைக் கொண்டிருக்கின்றன.

### பச்சை மயில்

பச்சை ஆண்மயில்
பச்சை மயில் (*பேவோ மியூட்டிக்கஸ் - பாவோ muticus*) கிழக்கு மியன்மார் முதல் சாவா தீவு வரையுள்ள தென்கிழக்காசிய நாடுகளிலுள்ள வெப்பவலயக் காடுகளில் காணப்படுகின்றது. சாவாவில் காணப்படும் குறிப்பிட்ட துணையினமானது **சாவா மயில்** எனவும் அழைக்கப்படுகிறது. பச்சை மயில் இனமானது இந்திய மயில் இனத்துடன், மிக நெருங்கிய தொடர்புடையதாக இருக்கிறது. பச்சை மயில்களின் கழுத்துப் பகுதி பச்சை நிறத்தில் இருப்பதனால், இவை இந்திய மயில்களிலிருந்து வேறுபடுகின்றன.

பன்னாட்டு இயற்கைப் பாதுகாப்புச் சங்கம், பச்சை மயில்களை, அழியும் அபாயமுள்ளவையாகப் பட்டியலிட்டுள்ளது. வேட்டையாடுவதாலும், உகந்த வாழிடங்கள் குறைந்து வருவதாலும் இவ்வபாயம் உள்ளது.

காங்கோ மயில் சோடி ஒன்று
### காங்கோ மயில்

காங்கோ மயில் (*அப்ரோபேவோ - Afropavo காங்கேன்சிசு*) காங்கோ ஆற்றை அடிப்படையாக வைத்து உருவான காங்கோ வடிநிலத்தைப் பூர்வீகமாகக் கொண்ட ஒரு பறவையினமாகும். இவை இந்திய மற்றும் பச்சை மயில் போன்று மிக நீண்ட தோகையைக் கொண்டிருப்பதில்லை.

சொற்பிறப்பியல்
--------------

ஆங்கிலத்தில் மயிலின் பலவின்பாற் பெயர் *Peafowl* ஆகும். ஆண்பாற் பெயர் *Peacock* (பீகாக்) ஆகும். தமிழ் வார்த்தையான *தோகை*, அரபிய மொழியில் *தாவுசு* ஆகியது. அங்கிருந்து கிரேக்கத்தில் *பவு* ஆக மாறியது. அது லத்தீன் மொழியில் *பாவோ* ஆக மாறியது. அதிலிருந்து ஆங்கிலத்தில் *பாவ்* எனவும், பின்னர் "பீகாக்" எனவும் மருவியது.

மேற்கோள்கள்
-----------

1. ↑   "Peacock (bird)". *Britannica Online Encyclopedia*.
2. ↑  "Green Peafowl (Description)". Encyclopedia Of Life. பார்க்கப்பட்ட நாள் 30 January 2018.
3. ↑  "The Difference in Peafowls & Peacocks". பார்க்கப்பட்ட நாள் 30 January 2018.
4. ↑  "The birds of the genus Pavo and Afropavo of the family Phasianidae". பார்க்கப்பட்ட நாள் 30 சனவரி 2018.
5. ↑  "National Symbols". National Portal of India. பார்க்கப்பட்ட நாள் 30 January 2018.
6. ↑  "IUCN Red List of Threaten species". பார்க்கப்பட்ட நாள் 31 January 2018.
7. ↑  Whistler, Hugh (1949). *Popular handbook of Indian birds* (4th ). Gurney and Jackson, London. பக். 401–410. பன்னாட்டுத் தரப்புத்தக எண்:1-4067-4576-6. .
8. ↑  Blanford, WT (1898). *The Fauna of British India, Including Ceylon and Burma. Birds*. **4**. Taylor and Francis, London. பக். 681–70. .
9. ↑  "Indian peafowl (Pavo cristatus)". Wildscreen. Archived from the original on 2018-02-15. பார்க்கப்பட்ட நாள் 31 January 2018.
10. ↑  "Green peafowl (Pavo muticus)". Wildscreen. Archived from the original on 2018-02-21. பார்க்கப்பட்ட நாள் 31 January 2018.
11. ↑  "Pavo muticus". The IUCN Red List. பார்க்கப்பட்ட நாள் 30 January 2018.
12. ↑  "Congo peafowl (Afropavo congensis)". Wildscreen. பார்க்கப்பட்ட நாள் 31 January 2018.
13. ↑  Kuzmić, Tomislav. "peafowl - EUdict - English>Tamil". *www.eudict.com*.
14. ↑  Kuzmić, Tomislav. "peacock - EUdict - English>Tamil". *www.eudict.com*.

வெளியிணைப்பு
------------

விக்கிமீடியா பொதுவகத்தில்,  
 ***Pavo cristatus***   
என்பதில் ஊடகங்கள் உள்ளன. 

* மயில் இனங்கள்
* மயில் பற்றிய படங்கள்